Doložka finančných, ekonomických, environmentálnych vplyvov 
a vplyvov na zamestnanosť

I.	Vyčíslenie odhadu dopadov na verejné financie 
a) štátny rozpočet								
Predložený návrh v časti B nepredpokladá dopad na štátny rozpočet a bude riešený v rámci vyčlenených prostriedkov v štátnom rozpočte na rok 2002 na program rozvoja bývania.
V prípade zavedenia novej formy podpory rozvoja bývania (časť A návrhu) bude potrebné poskytnúť bonifikáciu na komerčné úvery v roku 2002 v úhrnnej výške úverov 1 100 mil. Sk a nasledujúce roky vo výške úverov 1 500 mil. Sk. Tieto úvery vyvolajú nižšie uvedené požiadavky na poskytovanie bonifikácie z verejných výdavkov. Pri výpočte sme uvažovali so 6 % bodmi bonifikácie, úrokovou sadzbou komerčných úverov vo výške 12,5 % p. a. a lehotou splatnosti 20 rokov. V prípade štátneho rozpočtu požiadavky na bonifikáciu v roku 2002 budú riešené v rámci vyčlenených prostriedkov v štátnom rozpočte na rok 2002 na program rozvoja bývania a bonifikácia je v tomto roku počítaná na 6 mesiacov.
v mil. Sk 
Funkcia | Ekonomická klasifikácia | Rok
| | 2002 | 2003 | 2004 | 2005
06.1.0 | 600 | 20 | 90 | 160 | 230

b) vyčíslenie (odhad) finančných dôsledkov na rozpočty obcí
v mil. Sk 
Funkcia | Ekonomická klasifikácia | Rok
| | 2002 | 2003 | 2004 | 2005
06.1.0 | 600 | 40 | 175 | 310 | 445

Vyčíslenie dôsledkov na rozpočty obcí je stanovené ako výška anuitnej splátky pri zníženej úrokovej sadzbe o 6 % bodov. Pri výpočte sme uvažovali s výškou úrokovej sadzby komerčných úverov 12,5 % p. a. a lehotou splatnosti 20 rokov. V roku 2002 sme uvažovali so 6 mesačnými anuitnými splátkami. 
Pri takto stanovených podmienkach finančné dôsledky obcí sú vyššie ako pri súčasných poskytovaných úveroch zo Štátneho fondu rozvoja bývania, a to v roku 2002 o 10 mil. Sk, v roku 2003 o 60 mil. Sk, v roku 2004 o 110 mil. Sk a v roku 2005 o 160 mil. Sk.
Tieto rozdiely však závisia od úrokovej sadzby pri aktuálnom komerčnom úvere. Pri jeho znížení pod hodnotu uvažovaných 12,5 % p. a. sa rozdiely budú znižovať.
c) vyčíslenie (odhad) finančných dôsledkov na rozpočty VÚC 
Nepredpokladáme dopad na rozpočty VÚC.
d) vyčíslenie (odhad) finančných dôsledkov na rozpočty ostatných inštitúcií
V rámci jednorazových národohospodárskych efektov investovania 1 mil. Sk do bytovej výstavby predstavujú prínosy Zdravotnej poisťovni cca 45 tis. Sk, Sociálnej poisťovni cca 106 tis. Sk a Fondu zamestnanosti 88 tis. Sk.

II.	Vyčíslenie odhadu dopadov na obyvateľstvo, hospodárenie podnikateľskej sféry a iných právnických osôb
Bývanie patrí k základným ľudským potrebám, ktoré by mali byt' uspokojované na úrovni zodpovedajúcej celkovému sociálno-ekonomickému rozvoju spoločnosti. Podpora rozvoja bytovej výstavby a obnovy bytového fondu vplýva pozitívne na životnú úroveň obyvateľstva a na zvýšenie kvality bývania.
Koncepcia rozvoja bytovej výstavby schválená vládou SR uznesením č. 1026 z 25. novembra 1999 obsahuje predpokladaný dopad aj na investorov. Pre rok 2002 sa odhadovali vlastné zdroje, vrátane úverových zdrojov (s výnimkou úverových zdrojov so štátom podporovaných systémov) investorov vo výške 24 015 mil. Sk, pre rok 2003 vo výške 28 676 mil. Sk, pre rok 2004 vo výške 33 714 mil. Sk a pre rok 2005 vo výške 38 662 mil. Sk.
Rozvoj bytovej výstavby a kvality bývania má pozitívny vplyv na celkový rozvoj hospodárstva a predstavuje jednu z dôležitých oblastí rozvoja hospodárstva.

III.	Vyčíslenie odhadu dopadov na životné prostredie
Rozvoj bývania vychádza zo schválenej územnoplánovacej dokumentácie sídla. Tento dokument stanovuje základné zásady a regulatívy environmentalistiky, starostlivosti o životné prostredie, územného systému ekologickej stability, priestorových požiadaviek ochrany a využívania prírodných zdrojov.
Vzhľadom na uvedené, rozvoj bývania nemá negatívne dopady na životné prostredie.

IV.	Odhad dopadov na zamestnanosť
Národohospodárske efekty preukazujú, že investovaním 1 mil. Sk do bytovej výstavby sa vytvoria pracovné príležitosti pre 1,8 pracovníka v stavebníctve a 1,35 pracovníka v priemysle. Súčasne rastom podielu bytového fondu vznikajú požiadavky aj na prevádzku tohto bytového fondu, čo pri investovaní 1 mil. Sk do bytovej výstavby vytvorí v tomto odvetví pracovné príležitosti pre 0,6 pracovníka.
Výsledný kvantifikovateľný národohospodársky efekt investovania 1 mil. Sk do bytovej výstavby predstavuje vytvorenie cca 3,75 pracovných príležitostí vo vyššie uvedenej štruktúre. Územné určenie vzhľadom na mobilitu tejto pracovnej sily nie je možné.